Diari Oficial de la Generalitat Valenciana


Sumari del DOGV 6724, del 29-02-2012 (2012/2011)

ORDRE 4/2012, de 20 de febrer, de la Conselleria d'Infraestructures, Territori i Medi Ambient, per la qual s'aprova la modificació parcial de traçat de determinats camins ramaders afectats pel desenvolupament urbanístic del sector R5-B, del Pla General d'Ordenació Urbana d'Orpesa, i accés nord a la CN-340, adscrit a aquest, en el terme municipal d'Orpesa.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6724

Data del DOGV
:   29-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2011


Data del document
:   20-02-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

ORDRE 4/2012, de 20 de febrer, de la Conselleria d'Infraestructures, Territori i Medi Ambient, per la qual s'aprova la modificació parcial de traçat de determinats camins ramaders afectats pel desenvolupament urbanístic del sector R5-B, del Pla General d'Ordenació Urbana d'Orpesa, i accés nord a la CN-340, adscrit a aquest, en el terme municipal d'Orpesa. [2012/2011]  
  
Antecedents de fet  
1. Vista la sol·licitud de l'Ajuntament d'Orpesa que, amb data 30 de gener de 2008, presenta en la Direcció Territorial de Castelló sobre la modificació parcial de traçat dels camins ramaders número 1, assegador d'Entretermes, i número 2, sendera de la Didota, incloses en el sòl urbanitzable residencial del sector R5-B d'Orpesa i accés nord a la CN-340, adscrit a este, en el terme municipal d'Orpesa.  
  
A la dita sol·licitud acompanya projecte de maig 2007 i plànols, així com un certificat del Ple (1/08) d'este Ajuntament de data 17 de gener de 2008, en què es va acordar, l'aprovació del dit projecte, que inclou l'annex de fitxes definitives de les finques relatives a camins ramaders, que resulten de la reparcel·lació del sector i accés a este.  
2. L'assegador d'Entretermes és el camí ramader número 1 del terme municipal d'Orpesa. Es va classificar per Orde ministerial de 20 de maig de 1959, amb 10,445 m. d'amplària i discorre entre els termes municipals d'Orpesa i Cabanes, municipi en què té assignats altres 10,445 m. d'amplària amb el nom de sendera de la Mollona, cosa que suma un total de 20,89 m. Este camí ramader va ser delimitat com a necessari en el tram comprés entre la carretera CN-340 i el mar, sent aprovada la delimitació per resolució de l'ICONA de data 25 de febrer de 1982.  
La sendera de la Didota és el camí ramader número 2 d'Orpesa. Es va classificar per Orde Ministerial de 20 de maig de 1959 i va ser delimitada en ferm per resolució de l'ICONA de data 19 de desembre de 1984 (BOP de 10 de gener de 1985).   
El dit document de classificació constituïx, juntament amb el Reial Decret 2365/1984, de 8 de febrer, pel qual es transferixen a la Comunitat Valenciana béns i servicis en matèria de conservació de la naturalesa, el títol que posseïx la Generalitat sobre els camins ramaders anteriorment mencionats.  
3. Vist l'acord del ple de l'Ajuntament d'Orpesa, de data 30 de maig de 2006, pel qual s'aprova el programa d'actuació integrada de la unitat d'execució 1 del sector R5-B i la seua gestió indirecta, adjudicant la condició d'agent urbanitzador a la mercantil Construcciones Castellón 2000, SAU.  
4. Vista la resolució del que era en aquell moment conseller de Medi Ambient, Aigua, Urbanisme i Habitatge, de data 9 de juny de 2010, en què s'acorda l'inici de l'expedient STMA/SF/VP/MT/004/2008, de modificació de traçat dels camins ramaders número 1, assegador d'Entretermes, i número 2, sendera de la Didota, inclosos en el sòl urbanitzable residencial del sector R5-B d'Orpesa i accés nord a este des de la CN-340, promogut per l'Ajuntament d'Orpesa, amb subjecció a la legislació vigent.  
5. L'expedient mencionat s'ha tramitat d'acord amb el que disposa la instrucció de la Direcció General de Gestió del Medi Natural sobre procediments administratius de camins ramaders, de data 27 de novembre de 2006.  
Després de la informació pública de l'expedient de referència, per mitjà de la inserció en el Butlletí Oficial de la Província de Castelló, de data 21 d'agost de 2010, així com l'exposició pública en el tauler d'edictes de l'Ajuntament d'Orpesa, se sol·licita informes de diferents entitats i organismes.   
Amb data 6 de setembre de 2010, la Cambra Agrària Provincial va informar desfavorablement, atés que els trams proposats per a la desafectació dels camins ramaders consistixen en una superfície que no és apta segons el nostre parer, per a cap activitat d'ús ramader, desapareixent el traçat del camí ramader a tots els efectes.   
Amb data 21 de setembre de 2010, la mercantil Oropesa Bella, SL, presenta escrit d'al·legacions relatives a la tramitació urbanística del pla parcial del sector R5-B. I que el projecte de modificació de traçat no s'ajusta a la Llei de Camins Ramaders (LCR).  
Amb data 19 de gener de 2011, l'enginyer instructor de l'expedient, amb el vistiplau del cap de Secció Forestal, emet un informe tècnic, en què contesta a les al·legacions referides en els termes següents:  
  
Respecte de l'informe de la Cambra Agrària Provincial, indica que «es desafecta de l'ús ramader per ser este inexistent actualment, a més que els terrenys dels camins ramaders que en l'ordenació urbanística se'ls assigna un altre ús (accés vehicles a N-340 o carrer sense eixida) incompatible amb l'ús ramader, per la qual cosa de conformitat amb l'article 3.1.c de la LCR, s'adscriuen els nous traçats com a carril bici - passeig de vianants, i parc públic.  
Quant a les al·legacions de la mercantil Oropesa Bella, SL, es diu que estes es referixen a assumptes corresponents a la tramitació urbanística del pla parcial del sector R5-B, procediment diferent de l'interessat de modificació de traçat de camins ramaders, i que aquella seguirà el seu curs administrativament fins la seua aprovació definitiva, si és procedent, per l'òrgan competent: Comissió Territorial d'Urbanisme de Castelló. I respecte de la sèptima al·legació, el projecte definitiu de modificació de traçat dels camins ramaders aprovat pel ple de 17.01.2008 de l'Ajuntament d'Orpesa, presentat el 3 de juny de 2008, es considera ajustat a la vigent Llei de Camins Ramaders.  
  
6. Vist l'ofici del director territorial de Castelló, de data 24 de febrer de 2011, en què proposa l'aprovació de la modificació parcial de traçat i desafectació dels camins ramaders afectades en l'àmbit del sector R5-B i accés nord des de la N-340, adscrit a este, del vigent Pla General d'Ordenació Urbana (PGOU) d'Orpesa.  
  
7. Vistos els informes del Servici de Gestió Forestal, de dates 26 i 27 de juliol de 2011, favorables a l'aprovació de l'expedient STMA/SF/VP/MT/04/08 amb subjecció al que disposen els informes que es troben en este i a l'obtenció de tota la resta d'autoritzacions i de llicències que legalment corresponguen.  
8. Vista la proposta del director general de Gestió de Medi Natural, de data 2 d'agost de 2011, favorable a l'aprovació de la modificació parcial dels camins ramaders afectats per la nova ordenació urbanística del sector R5-B del PGOU d'Orpesa i accés nord des de la N-340, adscrit a este, en el terme municipal d'Orpesa, així com la desafectació de l'ús ramader dels trams originals que en la nova ordenació urbanística se'ls assigna un altre ús, sol·licitat per l'Ajuntament de la dita localitat.  
  
9. Vist l'informe de l'Advocacia General de la Generalitat, de data 26 d'octubre de 2011 remés a la Direcció General de Medi Natural en data 2 de novembre de 2011.   
10. Vist l'informe de la Direcció General de Patrimoni, de data 24 de gener de 2012 remés a la Direcció General de Medi Natural en data 30 de gener de 2012.   
  
Fonaments de dret  
1. D'acord amb l'informe del tècnic instructor de l'expedient, el tractament proposat per a cada un dels camins ramaders afectats, és el següent:  
1.1. Assegador d'entre termes. El camí ramader s'integra en el vial P.RV3. La part del vial citat es destina a alguns dels usos previstos en els articles 16 i 17 de la Llei 3/1995, de 23 de març, de Camins Ramaders, concretament recorreguts de vianants, cicle esportiu i plantació lineal d'arbratge, quedant a més garantit el trànsit ramader. Una part del vial complet s'emplaça en el limítrof sector Torre la Sal de Cabanes, per la qual cosa el camí ramader tindrà un tractament homogeni i integrat en ambdós municipis. Cal indicar que el camí ramader Sendera de la Mollona del sector Torre la Sal de Cabanes, es troba inclòs en l'expedient STMA/SF/VP/MT/004/2007 de modificació de traçat.  
  
La parcel·la final adjudicada com a camí ramader assegador d'Entretermes, presenta les característiques següents:  
Parcel·la urbana, sítia en el terme municipal d'Orpesa, amb una superfície de 9.569,65 m².  
Destinació: usos compatibles i complementaris descrits en els articles 16 i 17 de la Llei 3/1995, de Camins Ramaders.  
Límits: nord, en part la resta del vial P.RV3 i en part terme municipal de Cabanes; sud, parcel·les dotacionals S.JL1, S.RD2, S.JL7, P.JL/, parcel·les residencials M4 i M10/, parcel·les de xarxa viària secundària S.RV1, S.RV3 i S.RV4; este, zona de domini públic marítim terrestre; oest, rotonda est de l'enllaç amb la N-340.  
Titular: Generalitat Valenciana, lliure de càrregues i gravàmens   
1.2. Sendera de la Didota. Es convertix en un vial intern destinat al trànsit de vehicles motoritzats, per la qual cosa es desafecta de l'ús ramader i en compensació d'estos terrenys i del dèficit superficial inicial de la resta, que es desafecten igualment de l'assegador d'entre termes, se li assigna una superfície corresponent a parc públic annexa a l'assegador de Realenga del Mar en el seu III tram, limítrof amb el sector.  
  
La parcel·la final adjudicada com a camí ramader sendera de la Didota, presenta les següents característiques:  
Parcel·la urbana, sítia en el terme municipal d'Orpesa, amb una superfície de 13.576,48 m².  
Destí: usos compatibles i complementaris descrits en els articles 16 i 17 de la Llei 3/1995, de Camins Ramaders.  
Límits: nord, parcel·les de xarxa viària primària P.RV2; sud, sector R5-A; este, zona de domini públic marítim terrestre; oest, parcel·la dotacional P.RD.  
Titular: Generalitat Valenciana, lliure de càrregues i gravàmens.   
2. De conformitat amb l'article 12 de la Llei 3/1995, de 23 de març, de Camins Ramaders, els nous traçats proposats dels camins ramaders en el seu conjunt, complixen amb les condicions següents:  
Els nous traçats dels camins ramaders número 1, assegador d'Entretermes, i número 2, sendera de la Didota del terme municipal d'Orpesa complixen amb les condicions següents:  
2.1. L'interés públic amb l'aprovació plenària municipal el 17 de gener de 2008 del projecte definitiu de modificació de traçat dels trams dels camins ramaders incloses en l'àmbit del pla parcial del sector R5-B d'Orpesa i accés nord a la N-340 adscrit.  
2.2. La integritat superficial, a l'aportar terrenys amb superfície resultant major (23.146,13 m²) que l'aportada inicialment (22.375,23 m²) com béns de domini públic no adquirit onerosament.   
En el projecte de modificació de traçat de camins ramaders (maig 2007) definitivament aprovat per l'Ajuntament d'Orpesa en el Ple municipal de de data 17 de gener de 2008, consta el següent resum del còmput de superfícies dels camins ramaders en el seu traçat actual i nou proposat:  
Assegador d'Entretermes: 10.951,54 m², 9.569,65 m².  
Sendera de la Didota: 11.423,69 m², 13.576,48 m².  
2.3. La idoneïtat dels itineraris i traçats. Des del punt de vista funcional, els nous traçats aportats són idonis quan permetrien el trànsit ramader (inexistent en l'actualitat), si és el cas, i altres usos compatibles i complementaris, com a passeig i recorreguts amb bicicleta, a l'integrar-se com a passejos de vianants/cicloturístics, millorant la seguretat viària, a l'anar annexos però desvinculats longitudinalment de les calçades de vials destinats per a trànsit de vehicles motoritzats.  
  
2.4. La continuïtat dels nous traçats, en el seu disseny com a passejos de vianants/carril bici, tenen continuïtat fora de l'actuació urbanística, i en concret cap als espais naturals protegits Prat de Cabanes-Torreblanca i Desert de les Palmes.  
3. Vistos els preceptes legals citats i la resta de concordant i pertinent aplicació, fent ús de les atribucions que, com a titular del departament a què es troba adscrit el bé, i la titularitat del qual posseïsc en virtut de l'article 1 del Decret 11/2011, de 28 de juliol de 2011, del president de la Generalitat, pel qual es nomenen consellers, secretària i portaveu del Consell (DOCV núm. 6576, de 29.07.2011),   
  
ORDENE  
  
Article 1  
Aprovar la modificació parcial de traçat dels camins ramaders número 1, assegador d'Entretermes, i número 2, Sendera de la Didota, afectats per la nova ordenació urbanística del sector R5-B del PGOU d'Orpesa i accés nord des de la CN-340, adscrit a este, en el terme municipal d'Orpesa, així com la desafectació de l'ús ramader dels trams originals que en la nova ordenació urbanística se'ls assigna un altre ús, sol·licitada per l'Ajuntament d'Orpesa, conforme es descriu en l'annex a la present orde. I amb subjecció al que disposa l'informe tècnic de data 19 de gener de 2011 i a l'obtenció de tota la resta d'autoritzacions i de llicències que legalment corresponguen.  
  
  
Article 2  
Desafectar els trams dels camins ramaders descrits en la memòria i representats en els plànols del projecte de modificació de traçat de l'agent urbanitzador, (mercantil Construcciones Castellón 2000, SAU), de maig de 2007, aprovat per l'Ajuntament d'Orpesa en el ple municipal de de data 17 de gener de 2008.  
  
Article 3  
Classificar o afectar els nous traçats proposats dels camins ramaders, descrits en la memòria i plans del projecte citat. Els dits terrenys s'inscriuran a favor de la Generalitat lliure de càrregues i gravàmens.  
  
  
DISPOSICIÓ FINAL  
  
Única   
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 21 de febrer de 2012   
  
La consellera d'Infraestructures, Territori i Medi Ambient,  
ISABEL BONIG TRIGUEROS  
  
  
ANNEX  
  
Descripció del nou traçat del camí ramader número 1, assegador d'Entretermes, afectada per la nova ordenació urbanística del sector R5-B del PGOU d'Orpesa i accés nord des de la CN-340, adscrit a este. I desafectació del camí ramader número 2, Sendera de la Didota, que en la nova ordenació urbanística se'ls assigna un altre ús.  
  
  
VP-1. Assegador d'Entretermes  
Tram A. Entre la rotonda est de l'enllaç viari amb la N-340 i l'actual pas elevat sobre el ferrocarril València-Barcelona, el camí ramader, després de la seua modificació, adopta la configuració d'un vial amb una vorera de 2,40 metres seguida d'una coronació de terraplé de 1,05 metres i en el seu costat sud i, a excepció del pont sobre el ferrocarril, una franja d'amplària variable per a plantació lineal d'arbratge.  
Tram B. Entre el pas sobre el ferrocarril i la primera rotonda del viari P.RV3, el camí ramader, després de la seua modificació, adopta la configuració d'una franja total de 7,15 metres d'amplària, formada per una vorera de vianants de 4 metres d'ample, un mur de contenció d'estructura del pas elevat de 0,79 metres i continuació de la vorera de 2,36 metres en la part superior del mur.  
Tram C. En la primera rotonda del viari P.RV3, el camí ramader, després de la seua modificació, adopta la configuració d'una plataforma de 5 metres d'amplària total, perimetral a la rotonda, de vorera de vianants dotada d'escocells amb plantació lineal d'arbratge. La plataforma de vianants creua el vial P.RV2 del sector per mitjà de passos de zebra senyalitzats i identificats a més com a itinerari amb preferència de pas.  
Tram D. Entre les dos rotondes del viari P.RV3, el camí ramader, després de la seua modificació, discorre per dos plataformes independents. Del costat nord ocupa 6,15 metres de l'ample d'un bulevard l'ús del qual com a passeig es complementa amb el corresponent a la sendera de la Mollona en el sector Torre la Sal de Cabanes. L'ample total del bulevard és de 15,75 metres i es destina íntegrament a passeig de vianants, carril cicloesportiu i plantació lineal d'arbratge. Del costat sud, adopta la configuració d'una vorera de vianants de 3,80 metres amb plantació lineal d'arbratge en escocells. Les dos plataformes es connecten en ambdós extrems d'este tram per mitjà de passos de zebra senyalitzats i identificats a més com a itinerari ramader i amb preferència de pas.  
Tram E. En la segona rotonda del viari P.RV3, el camí ramader, després de la seua modificació, adopta la configuració d'una plataforma de 6,30 metres d'amplària total, perimetral a la rotonda, que conté un carril cicle esportiu de 2,40 metres que discorre per la seua banda est, incloent-hi en tot el tram de la vorera de vianants escocells amb plantació lineal d'arbratge. La plataforma de vianants i cicle esportiva creua el viari P.RV1 del sector per mitjà de pas de zebra senyalitzat i identificat a més com a itinerari ramader amb preferència de pas.  
Tram F. Entre la segona rotonda del viari P.RV3 i l'accés a la franja litoral del camí ramader, després de la seua modificació, discorre per dos plataformes independents. Del costat nord ocupa 3,75 metres d'ample d'un bulevard l'ús del qual es complementa amb el corresponent a la sendera de la Mollona en el Torre la Sal del terme municipal de Cabanes. L'ample total del bulevard és de 10,45 metres i es destina a passeig de vianants i plantació lineal d'arbratge. De l'altre costat, Sud, adopta la configuració d'una vorera de vianants de 3,00 metres amb plantació lineal d'arbratge en escocells. Les dos plataformes es connecten en ambdós extrems en este tram per mitjà de passos de zebra senyalitzats i identificats a més com a itinerari ramader amb preferència de pas.  
  
Tram G. En el tram final de l'assegador d'entre termes, abans d'entroncar amb l'assegador del Mar, després de la seua modificació, discorre per un tram d'ample variable, en què s'adapta un accés de vianants a la platja de 3 metres d'amplària amb plantació lineal d'arbratge, passeig pavimentat de 1,70 metres d'amplària i plantació lineal d'arbratge junt amb carril cicloesportiu de 2,40 metres. Adopta en total un ample aproximat de 10 metres i es destina en exclusiva a facilitar l'accessibilitat de vianants a les platges garantint la continuïtat del recorregut amb l'assegador de Realenga del Mar.  
  
VP-2. Sendera de la Didota  
Es desafecta i en compensació, s'assigna a la Generalitat una superfície corresponent a parc públic annexa a l'assegador de Realenga del Mar en el seu III tram, limítrof amb el sector.